SET ปิดเช้าบวก 10 จุด นลท.เก็งงบกลุ่ม “แบงก์” – เฟดชะลอขึ้นดบ.
SET ปิดเช้าบวก 10 จุด คาดนลท.เก็งงบกลุ่ม “แบงก์” - หุ้นรายตัวที่คาดรายงบสวย รวมถึงประเด็น “เฟด” ชะลอขึ้นดบ. แม้เงินเฟ้อสหรัฐพุ่ง
15 ก.ค. 2564

นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวตลาดหุ้นไทยเช้านี้ปรีบตัวเพิ่มขึ้นสอดคล้องกับทิศทางตลาดหุ้นในเอเชียที่ปรัตัวขึ้นมา หลังจากวานนี้ประธานธนาคารกลางสหรัฐ (เฟด) ส่งสัญญาณยังไม่เร่งปรับลดมาตรการผ่อนคลายเชิงปริมาณ (QE) และไม่เร่งปรับขึ้นอัตราดอกเบี้ย แม้ว่าอัตราเงินเฟ้อพุ่ง เพราะมองว่าเป็นเรื่องชั่วคราว
ส่วนหุ้นไทยก้มีปัจจัยเฉพาะด้วยเรื่องเก็งกำไรผลประกอบการ หลังจากเช้านี้ TISCO ประกาศกำไรไตรมาส 2/64 เติบโตจากช่วงเดียวกันของปีก่อน ทำให้หุ้นกลุ่มธนาคารพาณิชย์ปรับขึ้น ขณะเดียวกันกลุ่มอาหารก็ได้ประโยชน์จากกำลังซื้อภายนอกประเทศ และเงินบาทอ่อนค่า ได้แก่ TU ส่วน GPSC ก็ปรับขึ้นต่อเนื่องจากการขยายกำลังการผลิตต่อเนื่อง ซึ่งเป็นปัจจัยเฉพาะตัว
แนวโน้มตลาดหุ้นบ่ายนี้มองว่าภาพรวมยังเคลื่อนไหวออกด้านข้าง ซึ่งตลาดจะขึ้นกับผลประกอบการกลุ่มธนาคารพาณิชย์ รวมทั้งข่าววัคซีนทางเลือกที่ บมจ.ธนบุรี เฮลท์แคร์ กรุ๊ป (THG) จะเซ็นสัญญาซื้อวัคซีนไฟเซอร์ ทำให้ราคาหุ้นปรับตัวขึ้นมา เพราะจะส่งผลดีต่อธุรกิจและคาดว่าโรงพยาบาลเอกชนอื่นก็จะขอซื้อต่อด้วย อย่างไรก็ตามเตือนให้ระมัดระวังการเข้าลงทุน THG เพราะราคายังสวนทางแนวโน้มผลประกอบการที่ได้รับผลกระทบจากการระบาดโควิด-19 คาดว่ากำไรหดตัวลงเหลือ 1 ใน 6 ของกำไรในภาวะปกติ
ทั้งนี้ ช่วงบ่ายคาดว่าดัชนี SET จะเคลื่อนไหวในกรอบ 1,560 – 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
DELTA มูลค่าการซื้อขาย 4,515.92 ล้านบาท ปิดที่ 676.00 บาท เพิ่มขึ้น 102.00 บาท
GPSC มูลค่าการซื้อขาย 2,383.50 ล้านบาท ปิดที่  79.75 บาท เพิ่มขึ้น 1.00 บาท
PTT มูลค่าการซื้อขาย 1,584.30 ล้านบาท ปิดที่  37.25 บาท ลดลง 0.25 บาท
KBANK มูลค่าการซื้อขาย 1,173.09 ล้านบาท ปิดที่ 115.50 บาท เพิ่มขึ้น 1.00 บาท
TISCO มูลค่าการซื้อขาย 1,105.32 ล้านบาท ปิดที่  93.50 บาท เพิ่มขึ้น 1.00 บาท